Diari Oficial de la Generalitat Valenciana


Sumari del DOGV 7336, del 11-08-2014 (2014/7090)

RESOLUCIÓ de 9 de juliol de 2014, del director general de Justícia de la Conselleria de Governació i Justícia, per la qual es resol inscriure la modificació dels estatuts del Col·legi Oficial Professional d'Agents Comercials de València i se'n disposa la publicació.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7336

Data del DOGV
:   11-08-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/7090


Data del document
:   09-07-2014

Organisme emissor
:   Conselleria de Governació i Justícia

Tipus de document
:   Resolució

Anàlisi jurídica

 Descriptors 

:   * Conselleria de Governació i Justícia

RESOLUCIÓ de 9 de juliol de 2014, del director general de Justícia de la Conselleria de Governació i Justícia, per la qual es resol inscriure la modificació dels estatuts del Col·legi Oficial Professional d'Agents Comercials de València i se'n disposa la publicació. [2014/7090]  
Vist l'expedient de modificació estatutària instruït a instàncies del Col·legi Oficial Professional d'Agents Comercials de València, inscrit amb el número 2 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció dels seus nous estatuts en este registre, atenent els següents  
  
Fets  
  
Primer. El president del Col·legi Oficial Professional d'Agents Comercials de València va presentar, en data 26 de març de 2014, una sol·licitud d'inscripció de la modificació dels estatuts del Col·legi Oficial Professional d'Agents Comercials de València en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon. El Servici d'Entitats Jurídiques, adscrit a la Direcció General de Justícia, va remetre, en data 1 d'abril de 2014, un ofici de requeriment a l'esmentat col·legi, per no haver adjuntat a la sol·licitud d'inscripció el justificant d'abonament de la taxa corresponent.  
  
  
Tercer. Amb data 14 d'abril de 2014, el Col·legi va remetre un escrit pel qual s'esmenava la seua sol·licitud d'inscripció inicial, i va adjuntar-hi còpia del justificant de l'abonament de la taxa.  
  
Quart. Amb data 25 d'abril de 2014, el Servici d'Entitats Jurídiques, adscrit a la Direcció General de Justícia, va remetre un ofici al Col·legi per mitjà del qual s'efectuaven observacions prèvies abans de practicar el control de legalitat dels estatuts, i se'ls va concedir el termini de deu dies hàbils per a formular-hi al·legacions.  
  
Quint. Amb data 14 de maig de 2014, el secretari del Col·legi va remetre un escrit pel qual s'efectuaven al·legacions a l'ofici de 25 d'abril de 2014, en què s'adjuntava el text final de la modificació estatutària.  
  
Sext. Els estatuts del Col·legi Oficial Professional d'Agents Comercials de València es van aprovats mitjançant la Resolució de 5 de novembre de 2010, del director general de Justícia i Menor de la Conselleria de Justícia i Administracions Públiques (DOCV 6.400, de 18.11.2010) i modificats per Resolució de 29 de setembre de 2011, del director general de Justícia de la Conselleria de Justícia i Benestar Social (DOCV 6.635, de 21.10.2011).  
  
Sèptim. La modificació dels estatuts del Col·legi va aprovar-la la seua Junta General, en sessió feta el 23 d'abril de 2013 i 9 de maig de 2014, segons els certificats lliurats el dia 12 de març de 2013 i 12 de maig de 2014, pel secretari del Col·legi, amb el vistiplau del president.  
  
  
Octau. La modificació estatutària consistix en la nova redacció donada als articles 7, 8, 10, 27, 30 i 35 dels estatuts, la nova redacció literal dels quals figura a continuació:  
«Article 7. Funcions del Col·legi Oficial Professional d'Agents Comercials  
Per al compliment dels seus fins essencials, són funcions pròpies del Col·legi Oficial Professional d'Agents Comercials de València:  
a) Ordenar, en l'àmbit de la seua competència, l'activitat professional dels/de les col·legiats/ades, vetlar per l'ètica i dignitat professional, i exercir la facultat disciplinària en l'orde col·legial segons el codi deontològic aprovat.  
b) Procurar l'harmonia i col·laboració entre els/les col·legiats/ades, i impedir la competència deslleial entre estos, a través de l'exercici de les accions que les lleis propugnen.  
No s'establiran normes sobre honoraris o comissions ni tan sols amb caràcter orientador.  
c) Exercir les accions que les lleis establisquen per a evitar l'intrusisme, sense perjuí de les actuacions d'inspecció i/o sanció a què estan obligades les administracions públiques.  
d) Intervindre en els procediments d'arbitratge, en aquells conflictes que per motius professionals se susciten entre col·legiats/ades o en què el Col·legi siga designat per a administrar l'arbitratge.  
e) Encarregar-se del cobrament de les percepcions, remuneracions i comissions, amb caràcter general o a petició dels interessats, en els casos en què el Col·legi tinga creats els servicis adequats i en les condicions que es determinen en cada cas.  
f) Promoure cursos de formació i perfeccionament per als/a les seus/ues col·legiats/ades, l'assistència dels quals serà facultativa, així com organitzar activitats i servicis comuns de caràcter professional, cultural, assistencial, de previsió i anàlegs que siguen d'interés per a les persones col·legiades.  
g) Exercir en el seu àmbit la representació i defensa dels interessos professionals del col·legiats davant l'Administració, institucions, tribunals, entitats i particulars, amb legitimació per a ser part en tots els litigis que afecten els interessos professionals dels col·legiats.  
  
h) Participar en els òrgans consultius de l'Administració en la matèria de competència de la professió, quan aquella ho requerisca o resulte de les disposicions aplicables.  
i) Exercir totes les funcions els encomanen per la Generalitat i col·laborar amb estes per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que poden ser-los sol·licitades o que acorden formular per iniciativa pròpia.  
j) Col·laborar amb les universitats en l'elaboració dels plans d'estudi, sense detriment del principi d'autonomia universitària, i preparar la formació necessària per a facilitar l'accés a la vida professional dels/de les nous/ves col·legiats/ades.  
k) Aprovar els seus pressupostos, així com regular i fixar les càrregues col·legials.  
l) Aprovar la memòria anual.  
m) Facilitar als tribunals, d'acord amb les lleis, la relació de col·legiats/ades que així ho hagen sol·licitat i que, per la seua preparació i experiència professional, pogueren ser requerits per a intervindre com a pèrits en els assumptes judicials o proposar-los a instància de l'autoritat judicial, així com emetre informes i dictàmens quan els requerisca per a això qualsevol jutjat o tribunal.  
n) Emetre informes i dictàmens, en procediments judicials o administratius.  
o) Aprovar els seus estatuts i reglaments de règim interior.  
p) Evacuar l'informe preceptiu sobre tots els projectes de normes del Consell que afecten la seua professió.  
q) Orientar les persones col·legiades en la redacció dels contractes a celebrar amb les seues empreses mandants.  
r) Complir i fer complir a les persones col·legiades les lleis generals i especials i els estatuts i reglaments de règim interior, així com les normes i decisions adoptades pels òrgans col·legials en matèria de la seua competència.  
s) Disposar d'una pàgina web que complisca les funcions de la finestreta única legalment prevista, amb les facilitats establides legalment i estatutàriament, i específicament perquè els professionals puguen fer tots els tràmits necessaris per a la col·legiació, el seu exercici i la baixa en el Col·legi, a través d'un únic punt, per via electrònica i a distància. Els col·legis faran el que calga perquè, a través d'esta finestreta única, els professionals puguen de manera gratuïta:  
- Obtindre tota la informació i els formularis necessaris per a l'accés a l'activitat professional i el seu exercici.  
- Presentar tota la documentació i sol·licituds necessàries, incloent-hi la de la col·legiació.  
- Conéixer l'estat de tramitació dels procediments en què tinga consideració d'interessat i rebre la corresponent notificació dels actes de tràmit preceptius i la seua resolució pel Col·legi, inclosa la notificació dels expedients disciplinaris quan no fóra possible per altres mitjans.  
  
- Convocar els col·legiats a les juntes generals ordinàries i extraordinàries i posar en el seu coneixement l'activitat pública i privada del Col·legi.  
A més, a través de la referida finestreta única, per a defensar millor els drets dels consumidors i usuaris, els col·legis oferiran la informació següent, que ha de ser clara, inequívoca i gratuïta:  
  
- L'accés al Registre de Col·legiats, que estarà permanentment actualitzat i en què constaran, almenys, les dades següents: nom i cognoms dels professionals col·legiats, número de col·legiació, títols oficials de què estiguen en possessió, domicili professional i situació d'habilitació professional.  
- L'accés al Registre de Societats Professionals, que tindrà el contingut descrit en l'article 8 de la Llei 2/2007, de 15 de març, de Societats Professionals.  
- Les vies de reclamació i els recursos que podran interposar-se en cas de conflicte entre el consumidor o usuari i un col·legiat o el Col·legi Professional.  
- Les dades de les associacions o organitzacions de consumidors i usuaris a què els destinataris dels servicis professionals poden dirigir-se per obtindre assistència.  
- El contingut dels codis deontològics.  
D'altra banda, els col·legis hauran d'adoptar les mesures necessàries per a complir el que preveu este apartat, incorporar per a això les tecnologies necessàries, i crear i mantindre les plataformes tecnològiques que garantisquen la interoperabilitat entre els distints sistemes i l'accessibilitat de les persones amb discapacitat.  
t) Totes les funcions que redunden en benefici dels consumidors i usuaris dels servicis dels col·legiats, i amb esta finalitat disposaran d'un servici d'atenció d'accés telemàtic i gratuït, en què es ressenyaran les dades de les associacions o organitzacions de consumidors i usuaris a què els destinataris dels servicis professionals puguen dirigir-se per obtindre assistència, així com el contingut del Codi Deontològic del Col·legi.  
u) Totes les altres funcions que siguen beneficioses per als col·legiats i els seus interessos professionals, i que s'encaminen a complir els objectius col·legials, dins del marc de la legislació vigent.  
  
Article 8. Definició. Àmbit subjectiu  
1. Les persones que tinguen el seu domicili al territori comprés en l'àmbit territorial del Col·legi, han de sol·licitar obligatòriament la inscripció en este quan exercisquen com a professió permanent o ocasional la de promoure, negociar o concretar operacions mercantils en nom i per compte d'una o unes quantes empreses per mitjà de retribució i en zona determinada, siguen quines siguen les característiques contractuals amb què fan la seua comesa, bé actuant amb facultats per a deixar obligada l'empresa mandant en les operacions en què intervinguen, responent del bon fi d'estes, o limitant-se a promoure les operacions esmentades sempre que estes exigisquen l'aprovació i conformitat de l'empresa, sense que l'agent quede obligat a respondre del bon fi o de qualsevol altre element de l'operació, conforme ho regula la Llei 12/1992, de 27 de maig, Llei sobre contracte d'agència.  
  
El Col·legi no podrà exigir als agents comercials col·legiats en un altre col·legi, però que exercisquen al seu territori, cap comunicació ni habilitació ni el pagament de contraprestacions econòmiques diferents d'aquelles que exigisquen habitualment als seus col·legiats per la prestació dels servicis de què siguen beneficiaris i que no estiguen coberts per la quota col·legial.  
El Col·legi ha d'utilitzar els oportuns mecanismes de comunicació i els sistemes de cooperació administrativa entre autoritats competents previstos en la Llei 17/2009, de 23 de novembre, sobre el lliure accés a les activitats de servicis i el seu exercici, als efectes d'exercir les competències d'ordenació i potestat disciplinària que corresponen al col·legi del territori en què s'exercisca l'activitat professional, en benefici dels consumidors i usuaris. Les sancions imposades, si és el cas, per este col·legi produiran efectes en tot el territori espanyol.  
  
L'exercici professional en forma societària es regirà pel que preveuen les lleis. En cap cas el Col·legi podrà, per si mateix o a través dels seus estatuts o la resta de normativa col·legial, establir restriccions a l'exercici professional en forma societària.  
2. La professió d'agent comercial l'exercirà tot aquell que complisca amb els requisits establits en la legislació vigent per a obtindre esta qualificació i s'incorpore en qualitat d'exercent al Col·legi Oficial Professional d'Agents Comercials de València. La incorporació al Col·legi Oficial Professional d'Agents Comercials de València, que tindrà caràcter obligatori, facultarà els agents comercials per a l'exercici d'esta professió en tot el territori de l'Estat.  
3. L'exercici de la professió d'agent comercial es realitzarà en règim de lliure competència i estarà subjecte a la Llei 15/2007, de 3 de juliol, de Defensa de la Competència, i la Llei 3/1991, de 10 de gener, de Competència Deslleial, i serà regit per les lleis i les disposicions legals en matèria d'incompatibilitats.  
4. També podran pertànyer al Col·legi Oficial Professional d'Agents Comercials de València, amb la denominació de col·legiats «no exercents» els que, complint els requisits necessaris per a incorporar-se al Col·legi, no exercisquen l'activitat d'agència comercial o hagen cessat en l'exercici de les seues activitats.  
  
Article 10. Requisits per a causar alta com a col·legiat en el Col·legi Oficial Professional d'Agents Comercials de València  
1. Per a incorporar-se al Col·legi Oficial Professional d'Agents Comercials de València s'ha d'acreditar estar en possessió del Títol d'Agent Comercial, sol·licitar-ho i satisfer la quota d'ingrés.  
2. Per a l'obtenció del Títol d'Agent Comercial caldrà:  
a) Tindre capacitat legal per a exercir el comerç.  
b) No estar inhabilitat per a exercir la professió.  
c) Haver superat la prova d'aptitud. La prova es convocarà almenys una vegada a l'any.  
Complits els requisits anteriors, el Ministeri d'Economia i Competitivitat, a través de la Direcció General de Política Comercial, i a proposta del Consell General de Col·legis d'Agents Comercials d'Espanya, a través del Consell Valencià d'Agents Comercials, a instàncies del Col·legi Oficial Professional d'Agents Comercials de València, expedirà el Títol d'Agent Comercial que s'exigix per a la col·legiació. Fins que el Ministeri expedisca el títol, el Consell Valencià expedirà un resguard de la sol·licitud en tràmit que l'habilitarà provisionalment per a incorporar-se al col·legi i per a exercir la professió.  
3. Per a la incorporació tant de nacionals d'estats membres de l'Espai Econòmic Europeu com de ciutadans de tercers països, caldrà complir amb els mateixos requisits que els nacionals espanyols.  
  
4. La col·legiació es regirà pel principi d'igualtat de tracte i no discriminació, en particular per raó de l'origen racial o ètnic, religió o conviccions, discapacitat, edat o orientació sexual.  
  
Article 27. Competències i funcionament de la Junta General  
Són competències pròpies i exclusives de la Junta General:  
a) Conéixer i sancionar la memòria anual d'activitats que ñi sotmeta la Junta de Govern, en què han de constar, almenys, el contingut previst en la Llei de Col·legis Professionals, i específicament:  
1. Informe anual de gestió econòmica, incloent-hi els gastos de personal suficientment desglossats i amb especificació de les retribucions dels membres de la Junta de Govern quant al seu càrrec.  
2. Import de les quotes aplicables desglossades per concepte i pel tipus de servicis prestats, així com les normes per a calcular-les i aplicar-les.  
3. Informació agregada i estadística relativa als procediments informatius i sancionadors en fase d'instrucció o que hagen arribat a un estat de fermesa, amb indicació de la infracció a què es referixen, de la tramitació i de la sanció imposada, si és el cas, d'acord, en tot cas, amb la legislació de protecció de dades de caràcter professional.  
  
4. Informació agregada i estadística relativa a queixes i reclamacions presentades pels consumidors o usuaris o les seues organitzacions representatives, així com sobre la tramitació d'estes i, si és el cas, dels motius d'estimació o desestimació de la queixa o reclamació, d'acord, en tot cas, amb la legislació de protecció de dades de caràcter personal.  
5. Els canvis en el contingut dels seus codis deontològics, en cas de disposar-ne.  
6. Les normes sobre incompatibilitats i les situacions de conflicte d'interessos en què estiguen els membres de les juntes de govern.  
  
7. Quan siga procedent, les dades es presentaran desagregades territorialment per corporacions.  
b) Aprovar els pressupostos i regular, d'acord amb els estatuts, els recursos econòmics del Col·legi, així com designar una comissió revisora de comptes o uns auditors per a verificar l'estat de comptes.  
  
c) Conéixer i aprovar, si és el cas, definitivament la liquidació dels pressupostos i els comptes de gastos, inversions i ingressos de cada exercici vençut.  
d) Acordar les quotes que pogueren establir-se.  
La quota d'inscripció no podrà ser superior en cap cas als costos associats a la tramitació.  
e) Autoritzar els actes de disposició dels béns immobles i drets reals constituïts sobre estos, així com de la resta de béns patrimonials que figuren inventariats com de considerable valor.  
f) Promoure la fusió o absorció, segregació o dissolució del Col·legi, i establir, si és el cas, les delegacions que considere convenients, i determinar la seua demarcació, normes de funcionament i competències.  
g) A més, la Junta General coneixerà tots els altres assumptes que li sotmeta la Junta de Govern per iniciativa pròpia o a sol·licitud del nombre de col·legiats que el Reglament de règim intern establisca.  
  
h) Elaborar el codi deontològic de conducta per a tots els col·legiats, que serà accessible per via telemàtica o a través de la finestreta única.  
  
  
Article 30. Convocatòria de les juntes generals  
Les juntes generals ordinàries i/o extraordinàries han de convocar-se amb una antelació mínima de quize dies hàbils naturals, excepte en els casos d'urgència motivada en què, a juí del president, haja de reduir-se el termini.  
Esta convocatòria s'inserirà en el tauler d'anuncis del Col·legi, amb assenyalament de l'orde del dia.  
Sense perjuí d'això, la convocatòria es publicitarà per mitjà d'un anunci en la pàgina web del Col·legi i en qualsevol dels periòdics d'àmbit provincial.  
En la Secretaria del Col·legi, durant les hores de despatx, estaran a disposició dels col·legiats els antecedents dels assumptes a deliberar en la junta convocada.  
La convocatòria també s'anunciarà necessàriament a través de la finestreta única.  
  
Article 35. La Junta de Govern  
Com a òrgan d'execució i gestió dels acords de la Junta General, així com del desenrotllament permanent de l'administració del Col·legi i organització dels seus servicis, hi haurà una junta de govern integrada pel president, vicepresident, tresorer, comptador, secretari i cinc vocals. Este nombre de vocals podrà augmentar o reduir-se per acord de la Junta General, si així ho aconsella el nombre d'inscrits en el cens.  
  
Els vocals exerciran les funcions assenyalades en els estatuts. Els seus càrrecs estaran numerats, a fi de substituir provisionalment per orde de categoria el president o vicepresident en cas de malaltia, absència o vacant.  
Quan per qualsevol motiu estiga vacant definitivament o temporalment el càrrec de secretari, tresorer o comptador, seran substituïts pels membres de la Junta de Govern que ho sol·liciten i siguen aprovats per acord d'esta.  
Les reunions de la Junta de Govern les convocarà el secretari del Col·legi per orde del president, almenys una vegada al mes. S'haurà d'assenyalar el dia i l'hora en què hagen de tindre lloc, amb almenys 48 hores d'antelació.  
Amb caràcter d'assessors de la Junta de Govern, el president de la Junta de Govern podrà, lliurement i voluntàriament, designar i destituir els assessors que considere pertinent, fins a un màxim de tres. Estos assessors podran assistir a les juntes, amb veu però sense vot, perquè no tenen la condició de membres d'esta, i no se'ls exigirà la condició que estiguen en l'exercici actiu de la professió.»  
  
Fonaments de dret  
  
Primer. La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon. La modificació estatutària s'ha aprovat amb els requisits i les formalitats previstos en el mencionat article i en els mateixos estatuts del Col·legi.  
  
Tercer. L'expedient l'ha tramitat el Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de l'esmentada Llei 6/1997, tenint en compte allò que ha previst la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, modificat pel Decret 35/2014, de 7 de març.  
  
Vistos l'article 36 de la Constitució i l'article 49.1.22.a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última, i la resta de disposicions complementàries d'aplicació pertinent, es dicta la següent resolució:  
  
Primer  
Inscriure la modificació dels estatuts del Col·legi Oficial Professional d'Agents Comercials de València en el Registre de Col·legis Professionals i de Consells Valencians Professionals de la Comunitat Valenciana.  
  
Segon  
Publicar esta resolució en el Diari Oficial de la Comunitat Valenciana.  
  
Contra esta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això, de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
  
València, 9 de juliol de 2014.- El director general de Justícia: Julián Ángel González Sánchez.